Mikið álag er á starfsfólki heilsugæslustöðva í höfuðborginni vegna inflúensufaraldurs. Framkvæmdastjóri lækninga hjá heilsugæslunni segist binda vonir við að hægist á útbreiðslunni um páskana.
Í upphafi mánaðar greindi forstjóri Heilsugæslu höfuðborgarsvæðisins frá því óvenju skæð flensa gengi hérlendis. Þá var mikið álag og leituðu hátt í tvö þúsund manns á heilsugæslustöðvar á degi hverjum. Sigríður Dóra Magnúsdóttir, framkvæmdastjóri lækninga hjá heilsugæslunni, segir álagið enn mikið. Þau vonist þó til þess að útbreiðslan fari að ná hámarki.
Jú það er náttúrulega mjög mikil inflúensa í gangi í þjóðfélaginu og við erum ekki laus við covid heldur. Þannig það er nóg af pestum í gangi og gríðarlega mikið álag á alla staði. Jú, það er náttúrulega við höfum verið að binda vonir við að bæði inflúensan og covid myndu dálítið hægjast á um páskana þegar að svona lífstakturinn hjá okkur breytist. Við erum Meira úti, erum ekki eins mikið í inni rými með öðrum heldur notum páskana til útivistar og byggja okkur upp. Jafnframt þá að minnka líkur á smiti.
Sigríður segir hluta álagsins koma til vegna fólks sem leiti aðstoðar á fyrstu dögum veikinda, oft vegna vægra einkenna. Þetta álag hafi áhrif á aðra þjónustu og bið lengist eftir bókuðum tímum hjá læknum. Fólk er hvatt til þess að sækja sér upplýsingar um inflúensuna á vef Heilsuveru.
Það er gríðarlega mikið að upplýsingum í boði. Stöðvarnar eru mjög hart keyrðar og það er mikið að gera á upplýsingamiðstöðinni og læknavaktinni og öllum dagvöktum. Þannig bara hugsa fyrst og leita sér upplýsingar kannski áður en maður fer að hringja eða koma.

Mikið álag er á heilsugæslustöðvum þessa dagana vegna inflúensu. Framkvæmdastjóri lækninga á heilsugæslunni segist vona að faraldurinn fari að ná hámarki.